b'\n_START_ARTICLE_\nTone-luokka (risteilij\xc3\xa4)\n_START_SECTION_\nLuokan taustat\n_START_PARAGRAPH_\nTone-luokan alukset tilattiin alun perin viidenten\xc3\xa4 ja kuudentena Mogami-luokan raskaina risteilij\xc3\xb6in\xc3\xa4 vuonna 1932. Vuoteen 1935 menness\xc3\xa4 Mogami-luokan heikkoudet olivat kuitenkin k\xc3\xa4yneet ilmeisiksi, ja keskener\xc3\xa4iset laivat p\xc3\xa4\xc3\xa4tettiin muuttaa omaksi parannelluksi luokakseen. Keisarillisen Japanin laivastolla ei viel\xc3\xa4 tuolloin ollut lentotukialuksilta toimivia tiedustelukoneita, vaan laivaston tiedustelu oli muiden laivaston alusten operoimien vesilentokoneiden vastuulla. T\xc3\xa4t\xc3\xa4 teht\xc3\xa4v\xc3\xa4\xc3\xa4 varten Tone-luokan risteilij\xc3\xa4t suunniteltiin toimimaan vesilentokoneiden em\xc3\xa4laivoina.\n_START_SECTION_\nPiirteit\xc3\xa4\n_START_PARAGRAPH_\nKoska Tone-luokan risteilij\xc3\xb6iden rakentaminen aloitettiin Mogami-luokan aluksina, olivat n\xc3\xa4iden kahden luokan laivojen ulkoiset mitat hyvin samanlaiset. Edelt\xc3\xa4neist\xc3\xa4 risteilij\xc3\xa4luokista poiketen kaikki Tone-luokan laivojen p\xc3\xa4\xc3\xa4tykkitornit p\xc3\xa4\xc3\xa4tettiin sijoittaa etukannelle. Seurauksena kahdella nelj\xc3\xa4st\xc3\xa4 p\xc3\xa4\xc3\xa4tykkitornista oli huono ampuma-ala. T\xc3\xa4m\xc3\xa4 kuitenkin mahdollisti jopa kahdeksan vesilentokoneen operoimisen ja kuljettamisen takakannella. Tone ja Chikuma osoittautuivatkin eritt\xc3\xa4in hy\xc3\xb6dyllisiksi tiedustelualuksiksi, vaikka useimmiten laivat kuljettivatkin vain viitt\xc3\xa4 tai kuutta tiedustelukonetta.'